Lukuaika noin 1 min

EU:n virkamiehet ovat laatineet raportin automaattisista jarrutusjärjestelmistä. Saksalaisen Auto Bild-autolehden mukaan siinä väläytetään mahdollisuutta saattaa järjestelmä pakolliseksi kaikkiin uusiin autoihin jo vuonna 2022 .

Nykyään useimmat jarrutusjärjestelmät vain varoittavat ylinopeudesta. Raportissa sen sijaan esitetään askelta pidemmälle niin, että kaikki autot jarruttavat automaattisesti aina heti, kun sallittu ajonopeus ylittyy.

Raportin mukaan automaattinen jarrutus laskisi liikennekuolemien määrää Euroopassa 37 prosenttia. Jo pelkillä varoittimilla kuolemat vähenisivät kahdeksalla prosentilla.

Pakollinen jarrujärjestelmä on komissiossa vasta suunnitteluasteella. Mitään päätöksiä asiasta ei ole vielä tehty. Vaihtoehdoksi saattaa nousta kertalaakin sijaan asteittainen siirtyminen pakkoon. Komissio aikoo joka tapauksessa selvittää jarrutusjärjestelmien tarjolla olevat tekniikat ennen seuraavaa siirtoaan.